Joaquín Rodrigo

Joaquín Rodrigo Vidre (1901–1999) var en spansk komponist og pianist.

Han var en fremstående person i Spanias musikkliv på 1900-tallet og en av landets mest produktive komponister i sin tid. Hans musikk regnes som romantisk og impresjonistisk med inspirasjon fra spansk kultur inkludert folkemusikk fra ulike regioner og den sefardiske og mauriske fortiden. Etter borgerkrigen ble han et nasjonalt symbol. Rodrigo ble blind som gutt. Han komponerte over 170 verk, inkludert sanger, verker for piano, gitar og orkester. En stor del av Rodrigos musikk er skrevet for å fremføres på gitar, Spanias nasjonalinstrument som han selv ikke behersket. Han var en virtuos på piano.
 Bakgrunn og familie 
Joaquín Rodrigo Vidre ble født 22. november 1901 i Sagunto nær Valencia, Spania.  Foreldrene var Vicente Rodrigo Peirats og Juana Vidre Ribelles. Faren hadde fire barn fra tidligere ekteskap og Joaquín Rodrigo var yngst av de seks barna i andre ekteskap. Foreldrene var velstående forretningsfolk og jordeiere i Valencia-regionen. I en alder av tre år mistet Rodrigo det meste av synet, da han ble han rammet en difteri under en epidemi. Til slutt ble han helt blind. Da gutten var 4 år flyttet familien fra Sagunto til Valencia på grunn av politisk uro i Sagunto. Han fikk opplæring i klaver ved blindeskolen i Valencia fra han var 7. 

Han hadde blant andre den fremstående komponisten Eduardo Lopez-Chavarri som lærer. Rodrigo begynte selv å komponere fra 1922. Da han var 25 år gammel studerte han musikk i Paris under Paul Dukas ved Ecole Normal de Musique. I Paris møtte han berømte musikere blant andre Manuel de Falla, som var hans mentor. 

Etter en konsert møtte han pianisten Victoria Kamhi og de begynte profesjonelt samarbeid. Kahmi var født i Istanbul med tyrkisk far og østerriksk mor. De giftet seg i 1933 tross motstand fra hennes familie. De fikk datteren Cecilia i 1941 (en tidligere graviditet endte med et dødfødt barn).

 Virke 
Victoria fremførte hans musikk og skrev mange av tekstene han satte musikk til. Han fikk i 1934 et stipend fra den spanske stat og ekteparet fikk råd til å slå seg ned i Paris; stipendet ble stanset av den spanske borgerkrigen og ekteparet fikk vanskelig økonomi. I 1939 flyttet de tilbake til Spania der han ble leder for blindeforbundets avdeling for kunst, han bidro til nasjonale radiosendinger (Radio Nacional) og arbeidet som kritiker. I 1944 ble han professor ved Madrids universitet, en stilling han hadde i 30 år.

Rodrigo komponerte ved klaveret og ved hjelp av en spesiallaget maskin for punktskrift (braille).

 Concierto de Aranjuez 
Et av hans mest kjente verk er Concierto de Aranjuez for gitar og orkester; omtalt som hans mesterverk og kunstneriske høydepunkt. Særlig den andre satsen i adagio er kjent og populær. Rodrigo skrev verket våren 1939 etter en vanskelig tid for ekteparet: de hadde trang økonomi i Paris og Victoria Kamhi fikk et dødfødt barn og var selv i livsfare. Rodrigo knyttet verket til hoffet i Aranjuez rett før mytteriet (Motín de Aranjuez) mot statsminister Manuel Godoy i 1808. Concierto de Aranjuez var tilegnet Regino Sáinz de la Maza (1896–1981) som urfremførte verket i Barcelona 9. november 1940; verket ble straks en stor suksess. Fantasia para un gentilhombre, skrevet for Andrés Segovia, blir ofte fremført sammen med Concierto de Aranjuez. Verket har blitt arrangert for andre instrumenter blant annet orgel og storband. 

Miles Davis inkluderte adagio-satsen på albumet Sketches of Spain. Stykket ble også kjent gjennom filmen Brassed Off! (1996, regi Mark Herman) der de engelske amatørmusikerne uttalte tittelen som «Orange Juice».

 Død og ettermæle 
Juan Carlos utnevnte i 1991 Rodrigo til Marquesado de los Jardines de Aranjuez (marki av parkene i Aranjuez). Han ble tildelt Premio Nacional de Música, Spanias fremste utmerkelse for en komponist, i 1983. I 1982 ble han utnevnt til æresdoktor ved University of Southern California. Rodrigo var medlem av Real Academia de Bellas Artes de San Fernando og ble i 1980 tildelt fortjenstmedaljen i gull for de skjønne kunster. Han ble i 1996 tildelt Fyrstinnen av Asturias’ pris for kunst; han var den første komponisten som ble tildelt denne prisen.

Han døde 6. juli 1999 i Madrid og radiostasjoner over hele Spania begynte straks å sende Concierto de Aranjuez. Victoria Kamhi de Rodrigo døde to år tidligere. Han ble gravlagt i Aranjuez.

 Referanser 

 Eksterne lenker 




Kategori:Spanske komponister
Kategori:20. århundres komponister
Kategori:Personer fra provinsen Valencia